arnastofnun/IGC-2024 huggingface dataset:
Svei ykkur kjósendur

Ríkisstjórn og meirihluti alþingis eru í þann veginn að létta rúmum milljarði af skattbyrði kveinandi kvótagreifa. Ofan á skattfríðindi í upphafi ferils ríkisstjórnarinnar. Þessi milljarður er akkúrat það sem vantar til að lina sárustu vandræðin í heilbrigðiskerfinu. Enn ein staðfesting þess, að greifar eru í forgangi og aumingjar í afgangi. Þetta er ríkisstjórn hinna voldugu í þágu hinna ríkustu. Svei ykkur kjósendur, sem siguðu þessu skrímsli á okkur. Mikil er skömm ykkur og svívirða. Þið eruð samsekir í glæpaverkum pólitíkusa, sem ganga eingöngu erinda þeirra, sem borguðu kosningabaráttu bófaflokkanna.
Ekki fela spunamenn

Samskipti blaðamanns og leynds heimildamanns felur í sér samning um traust. Brjóti heimildamaður samninginn með því að gefa villandi upplýsingar, er samningurinn rofinn. Spunamenn eru ekki heimildamenn samkvæmt kennslubókum. Þeir gefa villandi og rangar upplýsingar. Vara þarf við slíkum og beinlínis rífa af þeim hjúpinn. Blaðamenn, sem láta fíflast af spunamanni, mega ekki leyna spunamanninum. Þeim ber skylda til að segja til hans til viðvörunar. Sumir spunamenn sigla undir flaggi heimildamanns. Aðgreiningin er þó skýr. Það var brot á góðri siðvenju blaðamanna að leyna spunamanni hins villandi leka úr ráðuneyti Hönnu Birnu.

„If a source who has been granted anonimity is found to have mislead the reporter, the sources identity should be revealed. Part of the bargain of anonymity is truthfulness“ Kovach & Rosenstiel: Elements of Journalism, 2001, p. 97.
Nýfasistar ryðjast fram

Vladimír Pútín í Rússlandi er svipaður nýfasisti og sumir ráðamenn Úkraínu, svo sem

Andriy Parubiy . Stefnan minnir á Mussolini. Vex ásmegin, einkum í Austur-Evrópu, til dæmis hjá Viktor Orbán í Ungverjalandi. Einnig í Vestur-Evrópu, samanber Marine LePen í Frakklandi, Geert Wilders í Hollandi og Nigel Farage í Bretlandi. Pútín elskar karlmennsku, fyrirlítur veikgeðja lýðræði, hefur þjóðrembu á oddinum, hatar útlendinga, svo sem hælisleitendur, sígauna og gyðinga. Telur Rússa sérstæða, hafa umboð frá Guði og að Moskva sé þriðja Róm. Tónninn er svipaður víðar, leiðir nú til stríðsæsinga norðan Svartahafs.
Ennþá meira Newspeak

Viðbót við orðabók Newspeak. Fyrri kaflar birtust 18.3.2014 og 1.4.2014.

„Atvinnulífsfélagsfræði“ þýðir: pylsusala í Skagafirði

„Skuldaleiðrétting“ þýðir: millifærsla

„Heimilin í landinu“ þýðir: heimili tekjuhárra

„Samtök atvinnulífsins“ þýðir: félag pilsfaldakapítalista

„Framsókn“ þýðir: flokkur afturkarla

„Hagvöxtur“ þýðir: meira brask

„Sjávarútvegurinn“ þýðir: kvótagreifar

„Launaleiðrétting“ þýðir: launahækkun

„Hagsmunaverðir svartnættisins“ þýðir: þeir sem gagnrýna SDG

„Skattalækkun“ þýðir: lækkun skatta hinna ríkustu

„Einföldun skattakerfisins“ þýðir: lækkun hæsta þrepsins

„Málfrelsi í hættu“ þýðir: lygar forsætisráðherra eru gagnrýndar

„Í þjóðarþágu“ þýðir: í þágu kvótagreifa og vinnslustöðva

„Evran er á síðasta snúningi“ þýðir: hækkandi gengi evrunnar

„Eitraður matur frá Evrópu“ þýðir: ódýrari og hollari matur

„Stenzt vart gæðakröfur háskólans“ þýðir: Vigdís stenzt vart gæðakröfur

„Staðreyndirnar hafa breytzt“ þýðir: ég þurfti að ljúga

„Fyrir fólk sem þarf að lita hárið sjálft“ þýðir: óþörf aðgerð

„Hrægammar“ þýðir: skattgreiðendur og séreignarsparendur

„Fara á svig við sannleikann“ þýðir: ljúga

„Skattaundanskot“ þýðir: skattsvik

„Réttlæti“ þýðir: ríkir fá sama skuldaafslátt og fátækir

„Leiðrétting“ þýðir: íslenzka krónan virkar ekki

„Hagsmunir Íslendinga“ þýðir: hagsmunir kvótagreifa og vinnslustöðva

„Þú hefur ekki kynnt þér málið“ þýðir: ég hef engin rök

„Svo því sé haldið til haga“ þýðir: nú ætla ég að ljúga

„Upplýsingar um stöðu mála“ þýðir: rógur um hælisleitanda

„Stækkun friðlands“ þýðir: virkjun í friðlandi

„Afhendingaröryggi til almennings“ þýðir: risaturnar vegna álvera

„Ekki loforð um þjóðaratkvæði“ þýðir loforð um þjóðaratkvæði

„Ekki meiðandi leki“ þýðir: rógur um hælisleitanda

„Samantekt“ þýðir: minnisblað
Fólin reyndu að stjórna

Vitleysa fer oft í gang í pólitík, þegar spunakarlar koma saman. Hanna Birna ráðherra og spunakarlarnir Gísli Freyr Valdórsson og Þórey Vilhjálmsdóttir hugðust stjórna almenningsáliti með spuna. Settu í því skyni af stað róg um aumingja frá Afríku. Hefði gengið í gamla daga, en nú er kominn önnur tíð. Hanna Birna lenti í hremmingum og er illa löskuð. Sett var í gang annað stig vitleysunnar með krísustjórn. Þríeykið reyndi í gær að stýra krísunni. Hvorki er hægt að stýra fólki með spuna eða krísustjórn. Eina, sem dugir, er að reyna engu að stýra, koma bara hreint fram. Slíkt dettur fólum aldrei í hug.
Bönnum tungumélin

Jens Einarsson er bezti álitsgjafi hestabransans. Birti á blogginu ágæta

GREIN um tungumél, sem dýralæknar og Landssamband hestamanna vilja banna. Þau stytta tamningamönnum leið með því að valda hrossinu þjáningu, ef þau hlýða ekki strax. Tamingamenn hafa tekið illa tillögum um bann við tungumélum. Jens vitnar í suma og rök þeirra eru hallærisleg. Haraldur Þórarinsson, formaður hestamanna, bendir á að samkvæmt lögum og reglum samtakanna skuli hesturinn ávallt njóta vafans, ef grunur leikur á að búnaður eða þjálfunaraðferðir valdi honum meiðslum og þjáningum. Jens tekur undir það og því er ég sammála.
Hún þuklar sendibréf

Í stjórnarskránni er sérstaklega tiltekið að ekki megi skoða póstsendingar og skjöl einstaklinga nema samkvæmt dómsúrskurði eða með sérstakri lagaheimild. Samt opnar tollpósturinn bréf til Ómars Þ. Ragnarssonar umhverfisvinar. Karen Bragadóttir hjá tollinum bullar út í eitt í vörn fyrir njósnir sínar. Segist „ótvírætt“ mega þukla bréf og opna þau án þess að láta menn vita fyrirfram. Gefur í skyn, að hún hafi verið að leita af eiturlyfjum. Er hún enn í starfi? Svona er fólk á Íslandi, úr sambandi við veruleikann og lifir í sýndarheimi. Ekki er von, að vel gangi hér, þegar embættismenn haga sér eins og bófar.
Þetta eru bófar

Hanna Birna laug að alþingi 27. jan. Sagði ekki vera til í ráðuneytinu skjal af því tagi, sem birtist í fjölmiðlum. Komið er í ljós, að það var samið af lögmanni ráðuneytisins að ósk ráðherrans. Svo bætti aðstoðarfólk ráðherrans lygum við skjalið og kom því til hliðhollra fjölmiðla. Þar með bættist spuni við lygi. Síðan hefur Hanna Birna verið með undanbrögð, kennt Rauða krossinum um málið, jafnvel falið sig bak við dóttur sína. Vinnubrögð hennar eru þekkt úr borgarstjórn. Hanna Birna og aðstoðarfólk hafa breytt lélegum ríkiskontór í þjónustustofnun gerræðis. Þau munu ekki segja af sér, því þetta eru bófar.
Norðmönnum spáð vítisvist

Norðmenn eru í skammarkrók eftir að ráðherrar neituðu að tala við Dalai Lama. Desmond Tutu erkibiskup segir þá lenda í helvíti. Þannig fer fyrir þeim, sem selja sálina fyrir kínverska peninga. Pólitískt samband Kína og Noregs hefur lengi verið erfitt og ráðherrar segjast ekki vilja gera illt verra. Þeir eru auðvitað aumingjar eins og Ólafur Ragnar og ríkisstjórnin íslenzka, sem slefa utan í kínverska heimsvaldamenn. „

Þið verðið að velja á milli þess sem þið hafið ávallt haft í hávegum eða villast af leið, velja peningana,“ sagði Desmond Tutu. Það er einfaldur sannleikur. Þurfum einhvern Tutu biskup hér.
Davíð í ónáð

Þegar Davíð Oddsson var fyrst forsætis og síðan seðlabankastjóri taldi hann sig vita allt og geta allt. Það gekk vel í þrælalýðinn hér á landi, sem er vanur að láta sparka í sig. Gekk hins vegar miður meðal frjálsra í útlöndum. Þar var Davíð álitinn fífl og hvarvetna í ónáð. Ólafur Arnarson fjallar um þetta í bókinni „Skuggi sólkonungsins“. Þar kemur fram, að enginn vildi lána Íslandi eða aðstoða á annan hátt. Nema Rússar, þar var málið skoðað. Davíð taldi sig fá þar 500 milljarða króna og fór ótímabært að grobba sig. Þá small allt í baklás í Moskvu, því málið átti að fara hljótt. Seðlabankinn hrundi.
Ofstæki hefnir sín

Sér til skelfingar sá borgarráð, að borgarar tóku vægast sagt illa í ýmis atriði nýja hverfaskipulagsins. Brá á það ráð í fátinu, að fella skipulagið. Sýnir, að borgarar geta haft áhrif. Skipulagið var unnið af ofstækisfólki. Annars vegar var með þéttingu byggðar ráðizt gegn útsýni, svigrúmi, friðsæld, loftgæðum og bílastæðum. Hins vegar var með þrengingu umferðaræða ráðizt gegn bílum, götur stíflaðar, stæðum fækkað og umferð þyngd á götum frá fámennari tíð. Ljóst er, að ekki gengur að ofsækja kjósendur í kosningamánuði. Ofstækið gegn stórum hópum borgara verður því látið kyrrt liggja fram yfir kjördaginn.
Tyrkjasæla í smáréttum

Meze kom þægilega á óvart. Tyrkneska veitingahúsið við Laugaveg 42 bauð góðan mat, sambærilegan við góðu matarhúsin í Istanbul. Jafnvel góðan fisk dagsins, þótt ekki jafnist á við framboðið á fiskhúsum miðborgarinnar. Hádegistilboð 1890 krónur, aðalréttir um 3000 krónur á kvöldin og smáréttirnir, meze, 1000 krónur. Þrír smáréttir eru ein máltíð. Þarna eru þekktir tyrkjaréttir, Dolma, Mousakka, Köfte, Börek og Sish Kebab. Vantar þó þjóðlega rétti úr soldánska eldhúsinu, sem Tyrkir telja merkast í heimi. Þorskur dagsins var sennilega frosinn, en þó nærfærnislega eldaður. Fín þjónusta líka, ketilkaffi frábært.
Flaumósa fáráðlingur

Gunnar Bragi Sveinsson talar oftast eins og fáráðlingur. Nú segir ráðherrann, að stefna ríkisstjórnarinnar sé „að sækja ekki um aðild að Evrópusambandinu“. Þó vita allir, að fyrir löngu var sótt um þessa aðild. Stefna stjórnarinnar er hins vegar að afturkalla þessa gömlu umsókn. Sú stefna hefur verið fryst í utanríkismálanefnd alþingis og verður ekki afgreidd þaðan á þessu þingi. Til þess skortir bæði tíma og vilja. 53.555 manns hafa með undirskrift heimtað þjóðaratkvæði um framhald aðildarviðræðna. Þá atkvæðagreiðslu skelfist Gunnar Bragi og verður því flaumósa í hvert sinn, sem hann opnar munninn um málið.
Siðlausi ráðherrann

Spuni innanríkisráðuneytisins um hælisleitanda var saminn af lögfræðingi í ráðuneytinu fyrir skrifstofustjórann til notkunar handa ráðherra og tveimur aðstoðarmönnum hennar. Það er upplýst í lögreglurannsókn. Greinilega er Hanna Birna Kristjánsdóttir ráðherra og ber því ábyrgð á spunanum, þótt hún þykist enga ábyrgð bera. Spuninn hafði þann eina tilgang að sverta hælisleitanda og fegra gerðir ráðherra og útlendingastofnunar. Á Norðurlöndunum væri ráðherra búinn að segja af sér, en hér gilda ekki siðalögmál, bara villta vestrið. Hún laug beinlínis að alþingi 27. janúar, að skjalið væri ekki til í ráðuneytinu.
Orkuverin sliga okkur

Kostnaði við Kárahnjúka hefur til skamms tíma verið haldið leyndum. Markmiðið er að fela umframkeyrsluna. Kárahnjúkavirkjun átti að kosta 130 milljarða króna, en fór í 240 milljarða króna. Það er nærri tvöföldun. Með hliðsjón af verðbólgu krónunnar var raunveruleg hækkun um 60%. Þetta þýðir, að spár um arðsemi virkjunarinnar fóru út um þúfur. Orkan er seld til álbræðslu Alcoa á undirverði, sem veldur verulegum vanda í rekstri Landsvirkjunar. Vandræðin eru og verða auðvitað flutt á herðar almennra orkunotenda. Hluti sorgarsögu stóriðju, orkuverin sliga skuldastöðu landsins og voru ein ástæða hrunsins.
Flakkaði 29 sinnum

Í villta vestrinu á Íslandi virðist vera leyfilegt að skipta um kennitölu að vild. Einföld leið til að skilja skuldir eftir í limbó og byrja að safna nýjum skuldum. Þú græðir á kostnað viðskiptamanna þinna og skattstofunnar. Íslandsmethafinn í greininni hefur skipt 29 sinnum um kennitölu og jafnan risið forkláraður upp aftur. Eins og Hannes Hólmsteinn lýsir Davíð Oddssyni: „Fullkomlega flekklaus“ og „mjallahvítur“. Enginn hefur enn verið dæmdur fyrir flakkið og núverandi valdhafar vilja ekki breyta því. Bankar hjálpa kennitöluflökkurum við að sölsa undir sig viðskiptasvið, samanber WorldClass.
Þrengt að umferðinni

Borgarstjórnin hefur ekki birt nýtt aðalskipulag Reykjavíkur, enda telur hún það koma borgarbúum lítið við. Ívar Pálsson hefur bætt úr skák og birtir það í köflum á

HEIMASÍÐU sinni. Þar sést greinilega, að ekki er bara ætlunin að rífa bílskúra og byggja nokkurra hæða hús í staðinn. Einnig er ætlunin að þrengja ýmsar helztu umferðargötur borgarinnar. Til dæmis Hringbraut vestast, alla Suðurgötu og miðbik Miklubrautar. Meiningin er að gera umferð bíla hæga og erfiða. Svo að fólk gefist upp á einkabílnum og fari í strætó eða helzt á reiðhjól. Held, að fáir borgarar geri sér grein fyrir þessari ofbeldishyggju.
Herra Fótósjopp

Kosningabaráttan fer óvenju hægt af stað. Hef aðeins séð þrjár auglýsingar, heilsíðu tölvumynd, sem sögð er vera borgarstjóraefni Sjálfstæðis. En þetta er ekki mynd af honum, ég hef séð hann og hann er lítur ekki svona út. Búið er að fjarlægja undirhökuna og hálfan hálsinn. Þetta er bara fótósjopp, eins og Flokkurinn er sjálfur. Í heimi fótósjopps gilda alls ekki lög veruleikans, heldur röð falsmynda. Flokkur auðgreifa í sjávarplássum þykist vera flokkur borgarbúa. Býður fram þorpsbúa sem borgarstjóra. Lýgur sig inn á kjósendur og lætur þá svo borga sinn eigin heilaþvott, samanber gerðir ríkisstjórnarinnar.
Þjóðin borgar heilaþvott

Þjóðareign auðlinda hefur með handafli verið breytt í eignarhald kvótagreifa. Atlaga kvótagreifanna í Vísi hf. að byggð á Djúpavogi, Húsavík og Þingeyri er gott dæmi. Þeir flytja rekstur eins og hendi sé veifað, í þessu tilviki til Grindavíkur. Næst flytja þeir annað og leggja Grindavík líka í rúst. Að baki þessa er sú staðreynd, sem Indriði Þorláksson hefur bent á: „Þjóðin greiðir sinn eigin heilaþvott“. Hún hefur stutt pólitíkusa og flokka, sem eindregið taka hagsmuni greifanna fram yfir almenning. Þessum blóðsugum verður þjóðin að hafna með því að varpa Flokknum og Framsókn og bófum þeirra í yztu myrkur.
Forheimskun fólksins

Fréttablaðið birtir í dag myndir af oddvitum framboðslistanna í Reykjavík með helztu loforðum þeirra. Þau eiga það sameiginlegt, að ekki er eitt satt orð í þeim. Það er listi af gömlum og nýjum lummum, sem kjósendur hafa áður fallið fyrir. Ætla má, að þeir geri það enn einu sinni. Vel er við hæfi að birta það á hátíðisdegi taparanna, sem seint leiðist að láta hafa sig að fífli. Blaðið lætur líka hafa sig að fífli. Með því að taka þátt í að bera fram rétti, sem búnir eru til úr geymsluefnum, litarefnum og ýmsu uppsópi af eldhúsgólfinu. Fjölmiðlar eiga ekki að taka virkan þátt í að viðhalda forheimskun fólksins.
Loddari bullar út í eitt

Sigmundur Davíð Gunnlaugsson fullyrti á alþingi í gær, að allir mælikvarðar sýni meiri jöfnuð eftir tilkomu ríkisstjórnarinnar. Að venju fór hann með rangt mál. Veruleikinn er þveröfugur, ójöfnuður hefur aukizt. Er raunar það eina, sem ríkisstjórnin hefur afrekað á iðjulausum ferli. Hefur bætt hag kvótagreifa í auðlindarentu og auðgreifa í auðlegðarskatti, lækkað skatta á hátekjur og aukið velferðarkostnað fólks. Allt hefur þetta teygt bilið milli ríkra og fátækra. Aukin stéttskipting er raunar aleina afrek stjórnarinnar. SDG telur sig geta bullað út í eitt, en allir vita, að hann er bara loddari.
Röð af skipulagsdellum

Borgarskipulag er ekki grein raunvísinda og tæpast heldur hugvísinda. Það er fremur röð af dellum kennara í húsateiknun. Þar tekur ein dellan eða tízkan við af annarri. Ein slík er að mótast á kontórum borgarinnar. Sókn hennar er tvíþætt. Annars vegar er með þéttingu byggðar ráðizt gegn útsýni, svigrúmi, friðsæld, loftgæðum og bílastæðum fólks. Nýjum húsum, venjulega stórum, er troðið milli eldri húsa. Hins vegar er með umferðarstíflum ráðizt gegn bílum, götur þrengdar, stæðum fækkað, mislæg gatnamót bönnuð og umferð þyngd á götum frá fámennari tíð. Kjósendur eru þannig ofsóttir á fjölbreyttan hátt. Gaman?
Kjósendur sæta ofsóknum

Gísli Marteinn birtir mynd í fésbók af Borgartúni til að sýna plássið fyrir gangstéttir og hjólabrautir. Mér sagði þessi ljósmynd allt annað. Enginn göngumaður eða hjólreiðamaður sást í sólskininu. En fullt af bílum. Umferðin í Borgartúni þessa sekúndu var 100% bílaumferð. Geri ráð fyrir, að almennt skiptist umferðin í 98% bíla, 1% gangandi og 1% á hjóli. Samt er borgin farin í herferð gegn bílum, fækkar bílastæðum, þrengir götur, setur upp hringtorg, fjölgar ljósum, afskrifar mislæg gatnamót, reisir blokkir í stað bílskúra. Það heitir þétting byggðar. Ætti að heita misráðnar ofsóknir gegn kjósendum.
Viðstöðulaus umferð

Að lækka flatarmálsprósentu umferðarmannvirkja getur ekki verið sjálfstætt markmið. Efnisatriði hljóta að ráða. Slaufur eru góðar við botn Elliðaárvogs, þótt þær væru það ekki í miðbæjarkvosinni. En gott markmið er að byggja ekki stóra borg ofan í litla borg. Frakkar byggðu sinn miðbæ í Marrakech utan við gamla miðbæinn og björguðu menningarverðmætum. Þéttingarsinnar eiga að byggja sér Manhattan í Geldinganesi og láta aðra í friði. Ísland er stórt land og rúmar greiðfær umferðarmannvirki. Gætu verið neðanjarðar að hluta, svo sem Kringlumýrarbraut undir Miklubraut. Umferð í aðalæðum á að vera viðstöðulaus.
Stöðvum ruglið strax

Reykvíkingar þurfa að snúast til varna í nýjum mánuði, því að kosningar verða í lok hans. Í þeim kosningum þarf að setja strik aftan við misráðnar tilraunir til að þétta gamla byggð. Strax þarf að stöðva byggingar stórhýsa innan um smáhús. Stöðva þarf minnkun á kröfum um bílastæðafjölda á hverja íbúð. Stöðva þarf ráðagerðir um að torvelda umferð á meginæðum borgarinnar. Berjast þarf fyrir mislægum gatnamótum Miklubrautar og Kringlumýrarbrautar án umferðarljósa. Í uppsiglingu er langvinnt skipulagsslys á vegum húsateiknara og pólitíkusa. Rakalaus kredda verður aðeins stöðvað af borgarbúum sjálfum.
Markaðsvæðum kvótann

Pólitíkusar rífast um, hvort kvótagreifar eigi að borga meira eða minna fyrir kvótann. Annar segir afkomu útgerðar fara versnandi, hinn bendir á ofsagróða í útgerð. Þetta eru fífl eins og allir íslenzkir pólitíkusar. Allir. Engum dettur það sjálfsagða í hug: Að markaðsvæða kvóta. Þá bjóða þeir, sem vilja, þær upphæðir, sem þeir vilja bjóða. Þá hverfur lélegasta útgerðin og aðrar skárri koma í staðinn. Meginlögmál markaðsfræðinnar hefur aldrei náð fótfestu hér í ríki fávitanna. Þegar uppboðum er beitt, ákveður enginn, hvað passi. Kemur bara í ljós á frjálsum, opnum markaði, sem stjórnast af uppboði kvóta.
Galvaskur Jörundur

Þórir Gunnarsson gerði garðinn frægan á matstaðnum Reykjavík við göngugötuna milli Karlsbrúar og gamla borgartorgsins í Prag. Nú er hann kominn heim og hefur opnað veitingastofuna Jörund í stiftamtmannshúsinu við Lækjartorg. Þar var áður matstofan Happ. Þórir hefur endurbætt húsbúnað og hlynnt að innviðum hússins. Það stendur loksins undir sögufrægð sem fyrsta og eina konungshöll landsins. Þjónusta er galvösk og vel þjálfuð. Fiskurinn mætti hins vegar vera betri. Ráða þarf kokk, er getur keppt við valinkunna miðborgarstaði í að elda ferskan fisk. Samkeppni á því sviði hefur harðnað hér meðan Þórir var í Prag.
Þéttingin hefnir sín

Ég sé vandræði munu hljótast af þéttingu gamla bæjarins innan Hringbrautar. Íbúar á þéttingarsvæðum munu harma skert lífsgæði, skert útsýni, skert stæði, skert svigrúm, verra loft. Þannig mun fólk hugsa á Högunum, við Nýlendugötu, í Bráðræðisholti. Tel líklegt, að það raski hagsmunum fólks. Það muni mótmæla hugmyndum um þéttingu byggðar á þessum svæðum. Muni mótmæla, að rifnir verði bílskúrar til að rýma fyrir íbúðarhúsum. Þetta fólk muni ekki kæra sig um að vera nauðgað inn í vanhugsaða skipulagskreddu. Það muni skipuleggja sig í nýhafinni kosningabaráttu. Þéttingarfíflin eru ekki búin að bíta úr nálinni.
Brekknafjöll

Frá Mosaskarði um Brekknafjöll og Farið að fjallaskálanum Hagavatni

Einum kílómetra sunnan vaðsins er göngubrú yfir Farið.

Byrjum í Mosaskarði sunnan Fagradalsfjalls, þar sem Eyfirðingavegur liggur frá Þingvöllum. Höldum kringum Fagradalsfjall og Brekknafjöll, fyrst vestan megin og norður fyrir þau og síðan austan megin. Andsæpnis Einifelli og vestan þess förum við yfir Farið á vaði og síðan norður fyrir Einifell að fjallaskálanum Hagavatni.

10,1 km

Árnessýsla

Skrásetjari: Jónas Kristjánsson

Heimild: Kortavefur LH
Þeir stífla götur

Í svarta íbúðaklumpinum við Mýrargötu verða of fá bílastæði. Bíleigendur þar munu troða bílum í þröngar nágrannagötur, svo sem Nýlendugötu. Rýra þannig þægindi þeirra, sem þar búa fyrir. Nú er það beinlínis stefna. Með klumpinum eru kjósendur ofsóttir með því að stífla umferð á þröngum megingötum, í því tilfelli Mýrargötu. Með þéttingu bygðar eru kjósendur ofsóttir víðar um borg. Þétting byggðar á Melum og Högum mun til dæmis stífla umferð á Hringbraut vestan Melatorgs. Hinar mörgu hnífstungur eiga að hrekja fólk úr einkabílum upp í strætó eða upp á hjól. Með geðveikri kreddu eru kjósendur ofsóttir.
Fagriskógur

Frá fjallaskálanum Kletti í Þjórsárdal með Áslákstungnafjall að gamla Sprengisandsveginum.

Förum frá fjallaskálanum Kletti í Þjórsárdal austur fyrir Áslákstungnafjall suður yfir Sandá að gamla Sprengisandsveginum við suðvesturhorn Reykholts í Þjórsárdal.

5,6 km

Árnessýsla

Skrásetjari: Jónas Kristjánson

Heimild: Kortavefur LH
Heljarkinn

Frá fjallaskálanum Hallarmúla á Flóa- og Skeiðamannaafrétt um Heljarkinn að fjallaskálanum Kletti í Þjórsárdal.

Förum austur og síðan norðaustur frá fjallaskálanum Hallarmúla á Flóa- og Skeiðamannaafrétt. Beygjum síðan þvert suður og niður um Heljarkinn að fjallaskálanum Kletti í Þjórsárdal.

9,5 km

Árnessýsla

Skrásetjari: Jónas Kristjánsson

Heimild: Kortavefur LH
Dæmin fæla frá þéttingu

Á stundum erindi í Skuggahverfið og leita þar að bílastæði. Sé aldrei neitt fólk við svörtu háhýsin neðst í hverfinu. Fólkið tekur lyftu til bílsins í kjallara og keyrir burt. Fólkið er ekki þáttur í hverfinu frekar en hverjir aðrir marzbúar. Þótt komið væri upp kaffihúsi og veitingum handan götunnar, mundi þetta fólk ekki fara þangað. Þétting byggðar hefur ekki eflt mannlíf á svæðinu. Við Mýrargötu verður ástandið verra. Forljótur steypukassi nauðgar hverfinu og býður of fá bílastæði. Íbúar kassans munu geyma bíla í götunum í kring. Þá hefur þéttingarvandinn víkkað til þeirrar byggðar, sem fyrir var.
Allir ljúga um Úkraínu

Þegar ég fattaði, hversu gróflega Nató hafði logið um staðreyndir í Kosovo-stríðinu, setti ég trúverðugleika Nató á núll. Eftir stórlygar Bandaríkjanna um stríðin gegn Afganistan og Írak setti ég trúverðugleika Bandaríkjastjórnar á núll. Þar á sama stað eru Ný-Sovétríki Pútíns. Trúverðugleiki allra þessara aðila er bara hreint núll. Tek ekkert mark á fréttum frá þessum málsaðilum um stöðu mála í Úkraínu, né heldur frá glæpaflokkum þar í landi. Þar af leiðandi hef ég enga skoðun á stöðu mála í Úkraínu. Nema þá einu, að óráðlegt sé að breyta landamærum ríkja einhliða. Það hefur Pútín einmitt gert á Krímskaga.
Oddsstaðaholt

Frá Sigurðarstaðavatni á Melrakkasléttu um Oddsstaðaholt að Oddsstöðum.

Förum frá Oddsstöðum á Melrakkasléttu austsuðaustur um Oddsstaðaholt að Sigurðarstaðavatni.

4,7 km

Þingeyjarsýslur

Nálægir ferlar: Klíningskarð, Oddsstaðir.

Nálægar leiðir: Beltisvatn, Grjótnes.

Skrásetjari: Jónas Kristjánsson

Heimild: Útivistarkort
Kjalfell

Frá hestarétt við Fúlukvísl um Kjalfell að Grettishelli á Kili.

Þrjár leiðir liggja norður Kjöl. Austast er bílvegurinn. Í miðjunni leiðin, sem hér er lýst sem Svarátbugum, Kjalfelli og Kjalfellsleið. Vestast er svo sú leið, sem fegurst er og oftast farin, hér kölluð Hvítárvatn og Þjófadalir.

Kunn er harmsaga Reynistaðarbræðra og förunauta þeirra. Þeir urðu úti á Kjalvegi árið 1780. Beinhóll er kenndur við beinaleifar af sauðfé og hestum þeirra. Á hólnum er minnisvarði um þá. Látið beinaleifarnar liggja óhreyfðar.

Grettishellir er 2 km sunnan Rjúpnafells, stór hraunhóll með mörgum vörðum. Í honum er hellir, opinn í báða enda, nefndur Grettishellir. Ekki er vitað, hvort Grettir var þar.

Förum frá Fúlukvísl hjá hestarétt austan við Múla. Förum beint austur á miðleiðina um Kjöl. Þegar við komum á hana, beygjum við til norðurs og förum eftir henni austan við Kjalfell og vestan við Beinhól. Síðan norður um Kjalhraun að Grettishelli. Þaðan liggur leið áfram norður á Hveravelli.

13,5 km

Árnessýsla

Nálægir ferlar: Þjófadalir, Stélbrattur, Guðlaugstungur, Jökulfall.

Nálægar leiðir: Svartárbotnar

Skrásetjari: Jónas Kristjánsson

Heimild: Kortavefur LH